Su puzzone chi faeddat

                 1.
Recui sas bertighittas,
Bella, ca paras in vanu…
Cirolì! No t’intr’in manu
Pro ch’ilventes o t’incartes;
Pro ch’ilventes o t’incartes
Totu connosco sas artes
Chi pro mi tenner impittas!
                 2.
Ogn’ordinzu a parte pone,
Ch’est vanu e contr’a rajone
Subra de me fagher presa;
Eo so unu puzone
Chi no tenet paragone
In maliscia e in lestresa…
Cirolì! Est cos’intesa:
Sigas o no in s’impresa,
Tot’est vanu, tot’est vanu…
Cirolì! no t’intr’in manu!
                 3.
Sigas o no, ue passo
Su logu prima iscumpasso,
Ca sas alas mi sun caras;
Cun tegus giogo e m’ispasso,
Né una piuma bi lasso
In su biscu chi mi paras…
Cantu mancu ti declaras,
Piùs maliscia m’imparas…;
Tot’est vanu, tot’est vanu…
Cirolì! no t’intr’in manu!
                 4.
It’importat perricare?
Pro ch’ättes montes a pare,
No lu cunsighis s’intentu;
Cando crès da m’acciappare,
Solu ti dès incontrare
Sos punzos pienos d’ëntu,
S’oju abberzo e ist’attentu,
Est inutile ogn’ilventu;
Tot’est vanu, tot’est vanu…
Cirolì! no t’intr’in manu!
                 5.
S’oju est sempre in sentinella,
Pro chi no est bagattella
Sa cazza chi dàs a mie;
Bella diat esser bella,
Ch’in gabbia a manganella
Mi ch’intrèras calchi die!
Pro chi mi fide goie,
Pro chi öle affacc’a tie,
Tot’est vanu, tot’est vanu…
Cirolì! no t’intr’in manu!
                 6.
Mi fido e non timo no,
Anzis ben’ischis chi so
De arriscos meda liccu…
Si ti canzolas però,
Calchi piculu ti do
Chi m’insambinas su biccu!
Corza! ch’ogni tou afficcu
Senza fiorire est siccu;
Tot’est vanu, tot’est vanu…
Cirolì! no t’intr’in manu!
                 7.
Pro finis alas giut’eo;
Discurr’edduccas s’arreo,
A sa minim’attrivida…
In gabbia? Meomeo!
Chi bi resessas non creo,
Mancari tantu allestrida:
Sa libertade a sa fida
L’hapo sempre preferida;
Tot’est vanu, tot’est vanu…
Cirolì! no t’intr’in manu!